<classify> SERIKALI imesisitiza kampuni zinazomiliki visimbuzi vya Azam, DSTV cha Multichoice na Zuku cha Simbanet, hazina leseni ya kurusha chaneli za bila malipo wala kuandaa taarifa za habari.Mkurugenzi Mkuu wa Mamlaka ya Mawasiliano Tanzania TCRA, James Kilaba alisema jana mjini hapa kuwa kilichokuwa kinafanywa na kampuni hizo hususani Azam, ni makosa kisheria. Kilaba alilazimika kutoa ufafanuzi huo kwa waandishi wa habari wakati akihudhuria Jukwaa la Fursa za Biashara Geita, lilioandaliwa na Shirika la Magazeti ya Serikali TSN kwa kushirikiana na Ofisi ya Mkuu wa Mkoa wa Geita.Jukwaa hilo lilimalizika juzi. Kilaba alisema kwamba mbali na Azam kutokuwa na leseni, ilikuwa inawatoza wananchi kulipia hata chaneli ambazo ni bure FTA. Kwa kufanya hivyo, licha ya kuwaumiza wananchi, ilikuwa inachangia kuua makampuni yenye leseni za kurusha chaneli za bure kwani mbali ya kulipia leseni kwa ajili hiyo, pia yanajenga miundombinu ya kurusha matangazo yao hapa nchini, alifafanua Kilaba.Alitaja kampuni zenye leseni ya kujenga miundombinu ya dijiti ardhini MUX ili kurusha chaneli za FTA na za kwenye satelite ni Agape Associate Limited AAL na kisimbuzi chake cha Ting. Kampuni nyingine ni Basic Transmission Limited na visimbuzi vyake vya Continental na Digtek na StarMedia T Limited na kisimbuzi cha Star Times. Alisema hata kampuni hizo zinapolipisha Watanzania kutazama chaneli zenye maudhui yasiyolipiwa pia ni kosa na wananchi wanapaswa kuijulisha TCRA ili ichukue hatua.Chaneli ambazo ni bure FTA unapaswa kuziona bure isipokuwa zile za ziada, alisema Kilaba. Alizishauri Azam, Multi- Choice na Simbanet ambazo hurusha matangazo kwa kulipia kutoka kwenye satelaiti, kufuata utaratibu kama nazo zinataka kurusha FTA na kupata leseni ya kuandaa maudhui ya FTA, kama zinataka pia kuandaa na kurusha taarifa za habari. Alisema kwa kuwa setilaiti zinadhibitiwa nje ya nchi, siyo jambo lenye afya kiusalama, pale maudhui ya Tanzania yanaporushwa nje halafu ndipo yaonekane hapa nchini.Alifafanua, hata hivyo, kuwa wenye leseni za kuandaa na kutengeneza maudhui ya FTA, wako katika makundi matatu kutegemea walivyoomba leseni kwa mujibu wa uwezo wao wa kulipia. Kundi la kwanza ni wenye leseni za nchi nzima, la pili wenye leseni za kimkoa na la mwisho wenye leseni za kurusha matangazo yao kiwilaya. Katika kundi lenye leseni ya kurusha matangazo nchi nzima ni TBC, ITV, Bunge TV, Channel Ten, Star TV, East African Television na Clouds Television.Vituo vyenye leseni za kimkoa ni Imani Television kwa ajili ya mikoa ya Dar es Salaam, Morogoro, Mwanza, Mbeya, Arusha, Dodoma, Iringa, Mtwara, Lindi na Kigoma. Kituo kingine ni Agape Television Network ATN kwa ajili ya mikoa ya Dar es Salaam, Mwanza, Mbeya, Arusha, Dodoma, Mtwara, Tanga, Kigoma, Sumbawanga na Songea. Na kituo cha mwisho chenye leseni ya kurusha maudhui yake kimkoa ni VIASAT 1 television TV 1 chenye mikoa ya Dar es Salaam, Morogoro, Mwanza, Mbeya, Arusha, Dodoma, Iringa, Moshi na Kahama.Vituo vyenye leseni za kiwilaya na maeneo yao ya kurusha matangazo yao ni Tumaini TV Dar es Salaam, Mlimani TV Dar es Salaam, Hope Channel TV Dar es Salaam, Tanga City Council TV Tanga, Uhai TV Dar es Salaam, C2C Television Dar es Salaam na Abood TV Morogoro. Vituo vingine ni Dar TV Dar es Salaam, CTN Dar es Salaam, Capital TV Dar es Salaam, Sokoine University- SUA TV Morogoro, Sibuka TV Dar es Salaam, Dira TV Dar es Salaam na Target TV Dar es Salaam.Kwenye kundi hilo la vituo vinavyoandaa maudhui ya FTA kiwilaya vimo pia vituo vya Afrika Swahili Dar es Salaam, Tabibu TV Dar es Salaam, WRN Network Dar es Salaam, Barmedas TV Mwanza, Mahaasin TV Mwanza, Iringa Municipal TV Iringa, Sumbawanga Municipal TV Sumbawanga, Top Gospel TV Morogoro na Mbeya Municipal TV.  <topic>: KITAIFA 